Tinklinio varžybų momentas (2011 m. žaidė Bulgarijos ir Serbijos rinktinės.)
**Tinklinis** – sportinis kamuolio žaidimas. Tai taip pat olimpinė komandinė sporto šaka, kurioje žaidžia dvi komandos sudarytos iš šešių žaidėjų. Abejas komandas skiria tinklas, o žaidėjų tikslas – permušti kamuolį per tinklą į priešininkų teritoriją ir uždirbti taškus pagal tam tikras taisykles.

Visos tinklinio taisyklės yra plačios, tačiau dažniausiai žaidžiama taip: taškai uždirbami, kai kamuolys paliečia priešininkų komandos aikštelės grindis arba priešininkai padaro klaidą. Pirma komanda pasiekusi 25 taškus laimi setą, o pirmoji laimėjusi tris setus, laimi rungtynes. Viena komanda negali liesti kamuolio daugiau nei tris kartus, ir tai turi daryti skirtingi žaidėjai. Dažniausiai žaidžiama rankomis, tačiau taisyklės leidžia kamuolį liesti bet kuria kūno vieta.

Kadangi žaidėjai dažnai šokinėja mušdami kamuolį per tinklą, svarbiausias fizinis veiksmas yra vertikalus šuolis. Tinklinis turi daug įvairių atšakų, iš kurių populiari yra kita Olimpinė sporto šaka paplūdimio tinklinis.

Tinklinio aikštė

Istorija
--------

Tinklinis atsirado 1895 m. vienos iš mokyklų Masačusetso valstijoje, JAV, kūno kultūros mokytojo William Morgan iniciatyva. W. Morgan sukūrė naują žaidimą *mintonette*, kuris buvo skirtas žaisti salėse ir bet kokiam žaidėjų skaičiui. Kai kurias taisykles žaidimas perėmė iš teniso ir rankinio. *Mintonette* buvo sukurtas kaip krepšinio atmaina – jis buvo švelnesnis žaidimas, skirtas vyresnio amžiaus žmonėms, tačiau vis tiek reikalaujantis šiek tiek fizinių jėgų. Po žaidimo sukūrimo pirmosios oficialios rungtynės buvo surengtos 1896 m. dabartiniame Springfildo koledže. Kiek vėliau žaidimas buvo pervadintas į angl. *volley ball* ir netruko išplisti visose valstijose, o vėliau ir už šalies ribų.

Tarptautinė tinklinio federacija (angl. *Fédération Internationale de Volleyball*, *FIVB*) įkurta 1947 m. pirmasis pasaulio čempionatas vyrams surengtas 1949 m. moterims – 1952 m. Paskutiniai pasaulio čempionatai buvo 2014 m. Lenkijoje – vyrų ir Italijoje – moterų, kur čempionais tapo Lenkijos vyrų rinktinė ir JAV moterų rinktinė.

Tinklinio istorija olimpinėse žaidynėse prasidėjo 1924 m. kai Paryžiuje įvyko amerikietiškų sporto šakų demonstracinės varžybos, kuriose buvo pademonstruotas ir tinklinis. Varžybos buvo sėkmingos, tad 1964 m. tinklinis oficialiai jau buvo olimpinė sporto šaka.

Tinklinis Lietuvoje
-------------------

*Pagrindinis straipsnis – Tinklinis Lietuvoje*.
1929 m. Kaune sužaistos pirmosios tinklinio rungtynės tarp Latvijos Lietuvių rinktinės (Rygos „Vytis") ir Šančių rajono komandos.

1990 m. pirmą kartą Lietuvoje įvyko jaunių paplūdimio tinklinio čempionatas. Nuo 1992 m. pradėta rengti Lietuvos čempionatus. 1996 m. įkurta Lietuvos paplūdimio tinklinio draugija.

Iki šiol į nė vienoje Olimpiadoje Lietuva nebuvo delegavusi savo tinklinio komandos, tačiau 1968 m. žaidynėse Meksike olimpiniu čempionu su SSRS rinktine tapo vilnietis Vasilijus Matuševas. Maskvos „Dinamo" komandoje žaidusi Marijona Batutytė 1970 m. tapo pasaulio moterų tinklinio čempione, o 1971 m. – Europos moterų tinklinio pirmenybių nugalėtoja.

Nuorodos
--------

|  |  |
| --- | --- |
|  | **Vikiteka: Tinklinis** – vaizdinė ir garsinė medžiaga  |

* Tarptautinės tinklinio federacijos oficiali svetainė
* Lietuvos Tinklinio Federacija (LTF)

Išnašos
-------

1. 1 2  *Tinklinis*. Visuotinė lietuvių enciklopedija, T. XXIII (Šalc–Toli). – Vilnius: Mokslo ir enciklopedijų leidybos institutas, 2013
2. ↑  *Indoor volleyball rules, positions and all you need to know*. Olympics.com. Nuoroda tikrinta 2022-06-16.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Ž • A • ROlimpinių žaidynių sporto šakos |
| --- |
|  |
| Vasaros žaidynės | 
Akademinis irklavimas • Badmintonas • Baidarių ir kanojų irklavimas • Boksas • Buriavimas • Dviračių sportas • Dziudo • Fechtavimas • Futbolas • Gimnastika • Golfas • Imtynės • Jojimas • Krepšinis • Lengvoji atletika • Paplūdimio tinklinis • Plaukimas • Rankinis • Regbis-7 • Sinchroninis plaukimas • Stalo tenisas • Sunkioji atletika • Šaudymas • Šaudymas iš lanko • Šiuolaikinė penkiakovė • Šuoliai į vandenį • Tekvondo • Tenisas • Tinklinis • Triatlonas • Vandensvydis • Žolės riedulys |
|  |
| Žiemos žaidynės | 
Akmenslydis • Akrobatinis slidinėjimas • Biatlonas • Bobslėjus • Dailusis čiuožimas • Greitasis čiuožimas • Greitasis čiuožimas trumpuoju taku • Kalnų slidinėjimas • Ledo ritulys • Skeletonas • Slidinėjimo krosas • Rogučių sportas • Snieglenčių sportas • Šiaurės dvikovė • Šuoliai su slidėmis |

 |